CELEX: 52014PC0290
Language: mt
Date: 2014-05-23
Title: Proposta għal DEĊIŻJONI TAL-KUNSILL dwar il-konklużjoni, f’isem l-Unjoni Ewropea, tal-ftehim bejn l-Unjoni Ewropea u l-Istati Membri tagħha u l-Islanda dwar il-parteċipazzjoni tal-Islanda fit-twettiq konġunt tal-impenji tal-Unjoni Ewropea, l-Istati Membri tagħha u l-Islanda fit-tieni perjodu ta’ impenn tal-Protokoll ta’ Kyoto għall-Konvenzjoni Qafas tan-Nazzjonijiet Uniti dwar it-Tibdil fil-Klima

|
			
		
		
		52014PC0290
		
			Proposta għal DEĊIŻJONI TAL-KUNSILL dwar il-konklużjoni, f’isem l-Unjoni Ewropea, tal-ftehim bejn l-Unjoni Ewropea u l-Istati Membri tagħha u l-Islanda dwar il-parteċipazzjoni tal-Islanda fit-twettiq konġunt tal-impenji tal-Unjoni Ewropea, l-Istati Membri tagħha u l-Islanda fit-tieni perjodu ta’ impenn tal-Protokoll ta’ Kyoto għall-Konvenzjoni Qafas tan-Nazzjonijiet Uniti dwar it-Tibdil fil-Klima /* COM/2014/0290 final - 2014/0151 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Dawn il-proposti jirrigwardaw
deċiżjonijiet tal-Kunsill, li jridu jiġu adottati skont
l-Artikolu 218(5) u (6) tat-TFUE, għall-iffirmar u l-konklużjoni
tal-ftehim bejn l-Unjoni, l-Istati Membri u l-Islanda dwar
il-parteċipazzjoni tal-Islanda fl-issodisfar konġunt tal-impenji
tal-Unjoni, l-Istati Membri u l-Islanda fit-tieni perjodu ta' impenn
tal-Protokoll ta' Kyoto fil-konfront tal-Konvenzjoni ta' Qafas tan-Nazzjonijiet
Uniti dwar il-Bidla fil-Klima.
F’Diċembru 2012, fil-Konferenza ta'
Doha dwar it-Tibdil fil-Klima, il-192 Parti għall-Protokoll ta’ Kyoto
għall-Konvenzjoni ta' Qafas tan-Nazzjonijiet Uniti dwar il-Bidla
fil-Klima, adottaw emenda għall-Protokoll ta’ Kyoto (l-Emenda ta' Doha)[1]. L-Emenda ta’ Doha
tistabbilixxi t-tieni perjodu ta’ impenn skont il-Protokoll ta’ Kyoto, li jibda
mill-1 ta’ Jannar 2013 u jintemm fil-31 ta’ Diċembru 2020,
b’impenji ta’ tnaqqis ta’ emissjonijiet legalment vinkolanti
għall-Partijiet elenkati fl-Anness B. Fost dawn il-Partijiet hemm
l-Unjoni, l-Istati Membri u l-Islanda. 
L-Artikolu 4 tal-Protokoll ta’ Kyoto
jippermetti lill-partijiet iwettqu l-impenji tagħhom b’mod konġunt.
L-Unjoni u l-15-il Parti li kienu Stati Membri meta ġie ffirmat
il-Protokoll ta’ Kyoto fl-1997 għażlu li jagħmlu hekk
għall-ewwel perjodu ta’ impenn (2008-12), u qablu dwar/stabbilixxew
it-termini tal-impenn konġunt tagħhom għall-ewwel perjodu ta'
impenn meta rratifikaw il-Protokoll fl-2002.[2]
L-Emenda ta' Doha[3],
u d-dikjarazzjoni tal-Unjoni, l-Istati Membri u l-Islanda hekk kif ġiet
adottata,[4]
tesprimi l-intenzjoni ta' dawn il-Partijiet li jwettqu l-miri ta' tnaqqis
tagħhom skont it-tieni perjodu ta' impenn b'mod konġunt.
Il-Kummissjoni pproponiet Deċiżjoni tal-Kunsill dwar
il-konklużjoni tal-Emenda ta' Doha għall-Protokoll ta’ Kjoto
lill-UNFCCC u t-twettiq konġunt tal-impenji tiegħu f’Novembru 2013.[5] Din il-proposta
bħalissa qed tiġi diskussa.
L-intenzjoni li l-Unjoni Ewropea, l-Istati
Membri tagħha u l-Islanda b'mod konġunt jissodisfaw l-impenji fit-tieni
perjodu ta’ impenn tal-Protokoll ta’ Kyoto tmur lura għall-2009. F’ittra
lill-Presidenza tal-Kunsill tal-Unjoni Ewropea tat-3 ta’ Ġunju 2009,
l-Islanda talbu għal diskussjonijiet formali dwar it-tħabbir ta'
ssodisfar konġunt tal-impenji tagħhom mal-Unjoni Ewropea u l-Istati
Membri fit-tieni perjodu ta’ impenn tal-Protokoll ta’ Kyoto. Il-Kunsill,
fil-laqgħa tiegħu tal-15 ta’ Diċembru 2009, laqa’ din it-talba u
stieden lill-Kummissjoni biex “tippreżenta rakkomandazzjoni
għall-ftuħ tan-negozjati meħtieġa mal-Islanda b'konformità
mal-prinċipji u l-kriterji stabbiliti fil-Pakkett dwar il-Klima u
l-Enerġija tal-UE”.[6]
Il-Kummissjoni ppreżentat
ir-rakkomandazzjoni tagħha għal Deċiżjoni tal-Kunsill li
tawtorizza l-ftuħ ta’ negozjati mal-Islanda lill-Kunsill f’Ġunju 2013.
F’Diċembru 2013, il-Kunsill ta mandat lill-Kummissjoni biex tiftaħ,
f’isem l-Unjoni, in-negozjati mal-Islanda dwar ftehim li jistabbilixxi
l-kondizzjonijiet ta’ twettiq konġunt fir-rigward tal-parteċipazzjoni
tal-Islanda fit-twettiq konġunt tal-impenji mill-Unjoni, l-Istati Membri u
l-Islanda. Ir-rappreżentanti tal-Istati Membri fil-Kunsill wkoll taw
mandat lill-Kummissjoni biex tinnegozja dan il-ftehim, f’isem l-Istati Membri,
fir-rigward ta’ oqsma li jaqgħu taħt il-kompetenza tal-Istati Membri.
Dawn in-negozjati tmexxew, f’konformità mad-direttivi ta’ negozjar, fuq
il-bażi tal- Artikolu 218 tat-Trattat dwar il-Funzjonament tal-Unjoni
Ewropea u rriżultaw fil-ftehim mehmuż ma’ din id-Deċiżjoni
proposta.
2.           Il-Ftehim mal-Islanda
Il-Ftehim mal-Islanda mehmuż ma’ din
id-Deċiżjoni proposta jistabbilixxi l-kundizzjonijiet li jirregolaw
il-parteċipazzjoni tal-Islanda fit-twettiq konġunt tal-impenji
mill-Unjoni, l-Istati Membri tagħha u l-Islanda. Ma jistabbilixxi ebda obbligu
għall-Unjoni jew l-Istati Membri tagħha.
Il-parteċipazzjoni tal-Islanda
fit-twettiq konġunt
L-Islanda tipparteċipa fit-twettiq
konġunt fuq l-istess bażi bħal dik tal-Istati Membri. Il-livell
tal-emissjonijiet tal-Islanda, li huwa identiku għall-ammont assenjat
lilha, se jkun marbut mal-emissjonijiet tal-Islanda minn gassijiet u setturi
koperti bit-tieni perjodu ta’ impenn tal-Protokoll ta’ Kyoto iżda li
mhumiex koperti bis-sistema tal-UE tal-iskambju ta’ kwoti tal-emissjonijiet ta’
gassijiet b’effett ta’ serra (Direttiva 2003/87/KE[7]).
[daħħal it-test dwar l-ammont
assenjat tal-Islanda, ladarba jkun iddeterminat]
Il-Ftehim mal-Islanda, fl-Anness II
tiegħu, se jkollu l-istess termini ta’ twettiq konġunt li huma wkoll
stabbiliti fl-Anness mehmuż mad-Deċiżjoni tal-Kunsill dwar
il-konklużjoni tal-Emenda ta' Doha għall-Protokoll ta’ Kyoto
għall-UNFCCC u t-twettiq konġunt tal-impenji tiegħu.
Applikazzjoni tal-leġiżlazzjoni
rilevanti tal-UE għall-Islanda
Bħala Partijiet fil-Protokoll ta’ Kyoto,
l-Unjoni u l-Istati Membri huma soġġetti għal għadd ta’
rekwiżiti ta’ monitoraġġ, rappurtar u verifika skont
il-Protokoll ta’ Kyoto. Għall-Partijiet li jkunu qablu li jwettqu
l-impenji tagħhom b’mod konġunt, xi ftit minn din l-informazzjoni
trid tiġi ppreżentata b’mod konġunt. Bħala konsegwenza,
il-Kummissjoni se titlob informazzjoni mill-Iżlanda biex l-Unjoni tkun
tista’ twettaq l-impenji tagħha ta’ rappurtar. Barra minn hekk, l-Islanda
se jkun hemm bżonn li tieħu sehem fis-sistema ta’ reġistrazzjoni
tal-Unjoni u tal-Istati Membri tagħha li huma rilevanti għat-twettiq
tal-impenji skont il-Protokoll ta’ Kyoto. Dan jirrikjedi li l-Islanda tapplikaw
il-leġiżlazzjoni tal-Unjoni li ma tapplikax għal pajjiżi
terzi (inklużi l-Partijiet għaż-Żona Ekonomika Ewropea),
speċjalment b’rabta mal-monitoraġġ, ir-rappurtar u l-verifika
tal-emissjonijiet kif ukoll fir-rigward tat-tħaddim ta’ reġistru u
tal-kontabilità għat-tranżazzjonijiet marbuta mal-implimentazzjoni
tal-impenji tal-Unjoni, l-Istati Membri tagħha u l-Islanda fit-tieni
perjodu ta’ impenn tal-Protokoll ta’ Kyoto, f’konformità mat-termini ta’
twettiq konġunt u r-regoli miftiehma internazzjonalment.
Il-ftehim fih, fl-Anness I tiegħu, lista
ta’ leġiżlazzjoni tal-Unjoni li għandha tkun vinkolanti fuq
l-Islanda. Huwa jipprovdi wkoll għal proċedura li temenda din
il-lista, biex tiġi żgurata l-parteċipazzjoni tal-Islanda
fit-twettiq konġunt u jsegwi l-istess regoli u responsabbiltajiet
bħal dawk tal-Istati Membri, f’konformità ma’ rekwiżiti miftiehma
internazzjonalment.
Kumitat ta’ Twettiq Konġunt
Il-Ftehim mal-Islanda jipprovdi
għall-istabbiliment ta’ Kumitat ta’ Twettiq Konġunt li jiżgura
l-implimentazzjoni u t-tħaddim effettiv ta’ dan il-ftehim. Dan il-kumitat
jikkonsisti minn rappreżentanti tal-Unjoni, l-Istati Membri u l-Islanda u
jieħu d-deċiżjonijiet b’kunsens. Jista’ jieħu
deċiżjonijiet dwar l-applikazzjoni tal-leġiżlazzjoni
tal-Unjoni rilevanti għall-Islanda u jwettaq skambji ta’ fehmiet u
informazzjoni marbuta mal-implimentazzjoni tat-termini ta’ t-twettiq
konġunt. Il-laqgħat tiegħu se jiġu rranġati, kull meta
jkun possibbli, biex ikunu qrib dawk tal-Kumitat dwar it-Tibdil fil-Klima,
stabbilit skont l-Artikolu 26 tar-Regolament 525/2013[8].
Tul u terminazzjoni tal-ftehim mal-Islanda
Il-ftehim mal-Islanda jiġi konkluż
għal perjodu ta’ żmien limitat, sakemm l-affarijiet kollha marbuta
mal-implimentazzjoni tat-tieni perjodu ta’ impenn se jkunu tlestew. Dan huwa
f’konformità mal-Artikolu 4 tal-Protokoll ta’ Kyoto li jeħtieġ
li kwalunkwe ftehim tal-Partijiet jissodisfa b'mod konġunt l-impenji
tagħhom li jibqa' jitħaddem matul il-perjodu tal-impenji rispettivi.
F’każ ta’ xi ksur mill-Islanda, jew
oġġezzjoni mill-Islanda li temenda l-lista ta’ atti legali
b’applikazzjoni fl-Islanda skont dan il-ftehim, l-Islanda se tkun responsabbli
b’mod individwali li tagħti kont tal-emissjonijiet ta’ gassijiet b’effett
ta’ serra koperti mill-Protokoll ta’ Kyoto, inklużi dawk taħt
l-ambitu tas-sistema tal-UE tal-iskambju ta' kwoti tal-emissjonijiet
tal-gassijuiet b'effetti ta' serra.
Dan il-ftehim ma għandu l-ebda
implikazzjoni baġitarja għall-Unjoni.
2014/0151 (NLE)
Proposta għal
DEĊIŻJONI TAL-KUNSILL
dwar il-konklużjoni, f’isem l-Unjoni
Ewropea, tal-ftehim bejn l-Unjoni Ewropea u l-Istati Membri tagħha u
l-Islanda dwar il-parteċipazzjoni tal-Islanda fit-twettiq konġunt
tal-impenji tal-Unjoni Ewropea, l-Istati Membri tagħha u l-Islanda
fit-tieni perjodu ta’ impenn tal-Protokoll ta’ Kyoto għall-Konvenzjoni
Qafas tan-Nazzjonijiet Uniti dwar it-Tibdil fil-Klima
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament
tal-Unjoni Ewropea, u b'mod partikolari l-Artikolu 192(1) flimkien
mal-Artikolu 218(6)(a) tiegħu,
Wara li kkunsidra l-proposta mill-Kummissjoni
Ewropea,
Wara li kkunsidra l-kunsens tal-Parlament
Ewropew[9],

Billi:
(1)       Il-Protokoll ta’ Kyoto
għall-Konvenzjoni Qafas tan-Nazzjonijiet Uniti dwar it-Tibdil fil-Klima
(“il-Protokoll”) daħal fis-seħħ fis-16 ta’ Frar 2005 u fih
impenji ta’ tnaqqis ta’ emissjonijiet legalment vinkolanti għall-ewwel
perjodu ta’ impenn, mill- 2008 sal-2012 għall-Partijiet elenkati fl-Anness
B tiegħu. L-Unjoni u l-Istati Membri rratifikaw il-Protokoll fil-31 ta’
Mejju 2002, u qablu li jwettqu l-impenji tiegħu skont l-ewwel perjodu ta’
impenn b’mod konġunt.[10]
L-Islanda rratifikat il-Protokoll fit-23 ta’ Mejju 2002.
(2)       Fil-Konferenza ta' Doha dwar
il-Klima f’Diċembru 2012, il-Partijiet kollha għall-Protokoll qabdlu
dwar l-Emenda ta' Doha li tistabbilixxi t-tieni perjodu ta’ impenn
tal-Protokoll (li beda mill-1 ta’ Jannar 2013 u jispiċċa fil-31 ta’
Diċembru 2020). L-Emenda ta' Doha temenda l-Anness B tal-Protokoll
ta’ Kyoto, billi tistabbilixxi aktar impenji ta’ mitigazzjoni legalment
vinkolanti għall-Partijiet elenkati f’dak l-Anness għat-tieni perjodu
ta’ impenn, u temenda u tistipula aktar dispożizzjonijiet dwar
l-implimentazzjoni tal-impenji tal-Partijiet matul it-tieni perjodu ta’ impenn.
(3)       Il-miri għall-Unjoni
Ewropea, l-Istati Membri tagħha u l-Islanda huma mdaħħlin
fl-Emenda ta’ Doha b’nota ta' qiegħ il-paġna li tiddikjara li dawn
il-miri huma msejsa fuq il-fehim li se jintlaħqu b’mod konġunt skont
l-Artikolu 4 tal-Protokoll tal-Protokoll ta' Kyoto.[11] L-Unjoni, l-Istati
Membri u l-Islanda wkoll ħarġu dikjarazzjoni konġunta
mal-adozzjoni tal-Emenda ta’ Doha[12],,
li tesprimi l-intenzjoni tagħhom li jwettqu l-impenji tagħhom
fit-tieni perjodu ta’ impenn b’mod konġunt. Id-dikjarazzjoni ġiet
aċċettata matul laqgħa ad hoc tal-Ministri tal-UE f’Doha
u approvata mill-Kunsill fis-17 ta’ Diċembru 2012.[13]
(4)       Fl-istess dikjarazzjoni,
l-Unjoni, l-Istati Membri u l-Islanda ddikjaraw ukoll, f’konformità mal-
Artikolu 4(1) tal-Protokoll ta’ Kyoto, li jippermetti lill-Partijiet
iwettqu l-impenji tagħhom skont l- Artikolu 3 tal-Protokoll b’mod
konġunt, li l- Artikolu 3(7ter) tal-Protokoll se jiġi applikat
għall-ammont assenjat konġunt skont il-ftehim dwar it-twettiq
konġunt mill-Unjoni Ewropea, l-Istati Membri tagħha, il-Kroazja u
l-Islanda u mhux se jiġi applikat għall-Istati Membri, il-Kroazja jew
l-Islanda individwalment.
(5)       Il-Kunsill, fil-laqgħa
tiegħu tal-15 ta’ Diċembru 2009, laqa’ talba mill-Islanda biex
twettaq l-impenji tagħha skont it-tieni perjodu ta’ impenn b’mod
konġunt mal-Unjoni Ewropea u l-Istati Membri tagħha u stieden
lill-Kummissjoni tippreżenta rakkomandazzjoni għall-ftuħ
tan-negozjati meħtieġa dwar ftehim mal-Islanda li huwa konformi
mal-prinċipji u l-kriterji stabbiliti fil-Pakkett tal-Enerġija u
l-Klima tal-Unjoni.[14]
(6)       L-Artikolu 4(1)
tal-Protokoll jeħtieġ li l-Partijiet jaqblu li jissodisfaw l-impenji
tagħhom skont l-Artikolu 3 tal-Protokoll b’mod konġunt sabiex
jistabbilixxu l-livell ta’ emissjoni rispettiv allokat lil kull wieħed
mill-Partijiet fil-ftehim f’dak il-ftehim. L-Artikolu 4(2) tal-Protokoll ta’
Kyoto jeħtieġ li l-Partijiet fil-ftehim tat-twettiq konġunt
jinnotifikaw lis-Segretarjat tal-Protokoll dwar it-termini ta’ dak il-ftehim
fid-data tad-depożitu tal-istrumenti tagħhom ta’ ratifika jew ta’
approvazzjoni.
(7)       It-termini tal-ftehim biex
b'mod konġunt jitwettqu l-impenji tal-Unjoni Ewropea, l-Istati Membri
tagħha u l-Islanda skont l-Artikolu 3 tal-Protokoll ta’ Kyoto huma
stabbiliti fl-anness tad-Deċiżjoni tal-Kunsill dwar
il-konklużjoni, f’isem l-Unjoni Ewropea, tal-Emenda ta' Doha
għall-Protokoll ta’ Kyoto għall-UNFCCC u t-twettiq konġunt
tal-impenji tiegħu.[15]
Dawn l-istess termini huma wkoll stipulati f’anness tal-ttehim mal-Islanda.
(8)       Biex jiġi żgurat li
l-impenji tal-Islanda fit-twettiq konġunt huma stabbiliti u applikati
b’mod mhux diskriminatorju, li jittrattaw l-Islanda u lill-Istati Membri
bl-istess mod, il-livell tal-emissjonijiet għall-Islanda ġie
stabbilit b’mod li huwa konsistenti kemm mal-impenn ta’ tnaqqis ta’
emissjonijiet kwantifikati miktuba fit-tielet kolonna tal-Anness B
għall-Protokoll ta’ Kyoto (kif emendat mill-Emenda ta’ Doha) u
mal-leġiżlazzjoni tal-UE, inkluż il-pakkett dwar il-Klima u
l-Enerġija tal-2009 u l-prinċipji u l-kriterji li fuqhom huma
bbażati l-objettivi f’dik il-leġiżlazzjoni.
(9)       Il-Ftehim ġie ffirmat
nhar […] b'konformità mad-Deċiżjoni [ir-referenza
tad-deċiżjoni dakinhar tal-firma].
(10)     Bil-ħsieb li jinkiseb
id-dħul fis-seħħ mingħajr dewmien tal-Emenda ta’ Doha,
qabel il-Konferenza tan-Nazzjonijiet Uniti f’Pariġi fi tmiem l-2015, li
għandha tadotta strument legali ġdid li jorbot għall-perjodu ta’
wara l-2020, u biex jiġi enfasizzat l-impenn tal-Unjoni, l-Istati Membri u
l-Islanda li jagħti lok għall-forza legali tat-tieni perjodu ta’
impenn fiż-żmien propizju, l-Unjoni, l-Istati Membri u l-Islanda se
jfittxu li jirratifikaw kemm l-Emenda ta' Doha kif ukoll il-ftehim dwar
il-parteċipazzjoni tal-Islanda fit-twettiq konġunt tal-impenji
mill-Unjoni, l-Istati Membri u l-Islanda fit-tieni perjodu ta’ impenn
tal-Protokoll ta’ Kyoto mhux aktar tard minn Frar 2015.
(11)     Il-ftehim li jikkonċerna
l-parteċipazzjoni tal-Islanda fit-twettiq konġunt tal-impenji
mill-Unjoni, l-Istati Membri tagħha u l-Islanda fit-tieni perjodu ta’
impenn tal-Protokoll ta’ Kyoto għandu jiġi konkluż f'isem
l-Unjoni Ewropea. 
ADOTTAT DIN ID-DEĊIŻJONI: 
Artikolu 1
Il-ftehim li jikkonċerna
l-parteċipazzjoni fit-twettiq konġunt tal-impenji mill-Unjoni
Ewropea, l-Istati Membri tagħha u l-Islanda fit-tieni perjodu ta’ impenn
tal-Protokoll ta’ Kyoto huwa b'dan konkluż f'isem l-Unjoni Ewropea. 
It-test tal-Ftehim jinsab mehmuż ma’ din
id-Deċiżjoni. 
Artikolu 2
Il-President tal-Kunsill għandu
jaħtar lill-persuna li jkollha s-setgħa li tipproċedi, f’isem
l-Unjoni Ewropea, biex tiddepożita l-istrument ta’ ratifika previst
fl-Artikolu 10 tal-Ftehim mas-Segretarju Ġenerali tal-Kunsill
tal-Unjoni Ewropea, sabiex tesprimi l-kunsens tal-Unjoni Ewropea li tkun
marbuta bil-Ftehim. 
Artikolu 3
Din id-Deċiżjoni għandha
tidħol fis-seħħ l-għada tal-jum tal-pubblikazzjoni
tagħha f'Il-Ġurnal Uffiċjali tal-Unjoni Ewropea.
Magħmul fi Brussell,
                                                                       Għall-Kunsill
                                                                       Il-President
[1]               Id-Deċiżjoni 1/CMP.8, adottata mill-Konferenza
tal-Partijiet li serviet ta' laqgħa tal-Partijiet għall-Protokoll ta’
Kyoto, FCCC/KP/CMP/2012/13/Add.1
[2]               Id-Deċiżjoni tal-Kunsill 2002/358/KE tal-25 ta’ April 2002
dwar l-approvazzjoni f’isem il-Komunità Ewropea, tal-Protokoll ta' Kyoto
għall-Konvenzjoni Kwadru tan-Nazzjonijiet Uniti dwar it-Tibdil fil-Klima u
t-twettiq konġunt tal-obbligi tiegħu (ĠU L 130, 15.5.2002,
p. 1).
[3]               Ara n-noti f’qiegħ il-paġna 4, 6 u 8
mehmuża mal-impenji kkwantifikati ta’ limitazzjoni jew tnaqqis
fl-emissjonijiet reġistrati għall-Unjoni, l-Istati Membri, il-Kroazja
u l-Islanda fit-tielet kolonna tal-Anness B (Artikolu 1 tal-Emenda ta'
Doha) li jiddikjaraw li dawn l-impenji “huma bbażati fuq il-fehma li dawn
se jiġu ssodisfatti b’mod konġunt”.
[4]               It-test sħiħ ta’ din id-dikjarazzjoni hu
rifless fil-paragrafu 45 tar-Rapport tal-Konferenza tal-Partijiet li
serviet bħala l-laqgħa tal-Partijiet għall-Protokoll ta’ Kyoto
fit-tmien sessjoni tagħha, li saret f’Doha mis-26 ta’ Novembru
sat-8 ta’ Diċembru 2012 (FCCC/KP/CMP/2012/13.
[5]               COM(2013)768 tal-6 ta' Novembru 2013.
[6]               Il-Konklużjonijiet
tal-Kunsill tal-15 ta’ Diċembru 2009 dwar il-Ftehim ta’
Twettiq Konġunt mal-Islanda fir-rigward ta’ ftehim internazzjonali
fil-ġejjieni dwar il-klima. 
[7]               Id-Direttiva 2003/87/KE tal-Parlament Ewropew u tal-Kunsill
tat-13 ta’ Ottubru 2003 li tistabbilixxi skema għall-iskambju ta’ kwoti
ta’ emissjonijiet ta’ gassijiet serra ġewwa l-Komunità u li temenda
d-Direttiva tal-Kunsill 96/61/KE
[8]               Ir-Regolament (UE) Nru 525/2013 tal-Parlament Ewropew u
tal-Kunsill tal-21 ta' Mejju 2013 dwar mekkaniżmu
għall-monitoraġġ u r-rapportar ta' emissjonijiet ta' gassijiet
serra u għar-rapportar ta' informazzjoni oħra relatata mat-tibdil
fil-klima fil-livelli nazzjonali u tal-Unjoni u li jħassar id-Deċiżjoni
Nru 280/2004/KE
[9]               ĠU C , , p. .
[10]             Id-Deċiżjoni tal-Kunsill 2002/358/KE tal-25 ta’ April 2002
dwar l-approvazzjoni f’isem il-Komunità Ewropea, tal-Protokoll ta' Kyoto
għall-Konvenzjoni Kwadru tan-Nazzjonijiet Uniti dwar it-Tibdil fil-Klima u
t-twettiq konġunt tal-obbligi tiegħu, ĠU L 130/1, 15.5.2002,
p. 1.
[11]             In-nota 4 f’qiegħ il-paġna tal-Anness B
tal-Protokoll, kif emendat permezz tal-Emenda ta' Doha.
[12]             Riflessa fil-paragrafu 45 tar-Rapport tal-Konferenza
tal-Partijiet li serviet bħala l-laqgħa tal-Partijiet
għall-Protokoll ta’ Kyoto fit-tmien sessjoni tagħha, li saret f’Doha
mis-26 ta’ Novembru sat-8 ta’ Diċembru 2012,
Parti 1: Il-proċedimenti, Dokument FCCC/KP/CMP/2012/13.
[13]             Il-Kunsill
tas-17 ta’ Diċembru 2012 li japprova d-dikjarazzjoni magħmula
mill-Unjoni Ewropea u l-Istati Membri tagħha flimkien mal-Kroazja u
l-Islanda fil-Konferenza dwar il-Klima f’Doha. 
[14]             Il-Konklużjonijiet
tal-Kunsill tal-15 ta’ Diċembru 2009 dwar il-Ftehim ta’
Twettiq Konġunt mal-Islanda fir-rigward ta’ ftehim internazzjonali
fil-ġejjieni dwar il-klima.
[15]             [daħħal
ir-referenza].
Ftehim li jikkonċerna
l-parteċipazzjoni tal-Islanda fit-twettiq konġunt tal-impenji
tal-Unjoni Ewropea, l-Istati Membri tagħha u l-Islanda fit-tieni perjodu
ta’ impenn tal-Protokoll ta’ Kyoto
L-Unjoni Ewropea, ir-Renju tal-Belġju,
ir-Repubblika tal-Bulgarija, ir-Repubblika tal-Kroazja, ir-Repubblika
Ċeka, ir-Renju tad-Danimarka, ir-Repubblika Federali tal-Ġermanja,
ir-Repubblika tal-Estonja, l-Irlanda, ir-Repubblika Ellenika, ir-Renju ta'
Spanja, ir-Repubblika Franċiża, ir-Repubblika Taljana, ir-Repubblika
ta' Ċipru, ir-Repubblika tal-Latvja, ir-Repubblika tal-Litwanja, il-Gran
Dukat tal-Lussemburgu, l-Ungerija, Malta, ir-Renju tal-Pajjiżi l-Baxxi,
ir-Repubblika tal-Awstrija, ir-Repubblika tal-Polonja, ir-Repubblika
Portugiża, ir-Rumanija, ir-Repubblika tas-Slovenja, ir-Repubblika
Slovakka, ir-Repubblika tal-Finlandja, ir-Renju tal-Isvezja u r-Renju Unit
tal-Gran Brittanja u l-Irlanda ta' Fuq u l-Islanda (minn issa 'l quddiem
imsejħa "il-Partijiet".),
Filwaqt li jitfakkar li:
Id-dikjarazzjoni konġunta f’Doha fit-8
ta’ Diċembru 2012 tiddikjara li l-impenji ta’ limitazzjoni u tnaqqis
fl-emissjonijiet ikkwantifikati għall-Unjoni Ewropea, l-Istati Membri
tagħha, il-Kroazja u l-Islanda għat-tieni perjodu ta’ impenn skont
il-Protokoll ta’ Kyoto huma bbażati fuq il-fehma li dawn se jitwettqu
b’mod konġunt skont l-Artikolu 4 tal-Protokoll ta’ Kyoto; li
l-Artikolu 3, paragrafu 7 ter, se jiġi applikat għall-ammont
assenjat konġunt, skont il-ftehim dwar it-twettiq konġunt tal-Unjoni
Ewropea, l-Istati Membri tagħha, il-Kroazja u l-Islanda, u mhux se
jiġi applikat għall-Istati Membri, il-Kroazja jew l-Islanda
individwalment;
F’dik l-istess dikjarazzjoni konġunta,
l-Unjoni Ewropea, l-Istati Membri tagħha u l-Islanda ddikjaraw li se
jiddepożitaw l-istrumenti ta' aċċettazzjoni fl-istess ħin,
kif kien il-każ għal il-Protokoll ta’ Kyoto nnifsu, sabiex ikun
żgurat d-dħul fis-seħħ simultanju għall-Unjoni
Ewropea, is-27 Stat Membru, il-Kroazja u l-Islanda;
L-Islanda tipparteċipa fil-Kumitat dwar
it-Tibdil fil-Klima tal-Unjoni Ewropea, stabbilit skont l-Artikolu 26
tar-Regolament (UE) Nru 525/2013, kif ukoll il-Grupp ta’ Ħidma I
fl-ambitu tal-Kumitat dwar it-Tibdil fil-Klima. 
Iddeċidew li jikkonkludu l-ftehim li
ġej:
Artikolu 1 – (għan tal-Ftehim)
L-għan ta’ dan il-ftehim huwa li jiġu
stabbiliti t-termini li jirregolaw il-parteċipazzjoni tal-Islanda
fit-twettiq tal-impenji konġunti tal-Unjoni Ewropea, l-Istati Membri
tagħha u l-Islanda għat-tieni perjodu ta’ impenn tal-Protokoll ta’
Kyoto, u biex jippermetti implimentazzjoni effettiva ta’ din
il-parteċipazzjoni, inkluża l-kontribuzzjoni tal-Islanda lejn
l-Unjoni fit-twettiq tar-rekwiżiti ta’ rappurtar tagħha
għat-tieni perjodu ta’ impenn tal-Protokoll ta’ Kyoto.
Artikolu 2 (definizzjonijiet)
Għall-finijiet ta’ dan il-ftehim:
(a)         
“Il-Protokoll ta’ Kyoto” tfisser il-Protokoll ta’
Kyoto għall-Konvenzjoni Qafas tan-Nazzjonijiet Uniti dwar it-Tibdil
fil-Klima (UNFCCC), kif emendat permezz tal-Emenda ta' Doha għal dan
il-Protokoll, miftiehma fit-8 ta’ Diċembru 2012 f’Doha;
(b)         
“L-Emenda ta' Doha” tfisser l-Emenda ta' Doha
għall-Protokoll ta’ Kyoto għall-UNFCCC, miftiehma fit-8 ta’
Diċembru 2012 f’Doha, li tistabbilixxi t-tieni perjodu ta’ impenn
tal-Protokoll ta’ Kyoto mill-1 ta’ Jannar 2013 sal-31 ta’ Diċembru 2020;
(c)         
‘Termini ta’ twettiq konġunt” tfisser
it-termini stabbiliti fl-Anness 2 ta’ dan il-ftehim;
(d)        
"Id-Direttiva ETS" tfisser id-Direttiva
2003/87/KE tal-Parlament Ewropew u tal-Kunsill li tistabbilixxi skema
għall-iskambju ta' kwoti ta' emissjonijiet ta' gassijiet serra ġewwa
l-Komunità, kif emendata.
Artikolu 3 (twettiq konġunt)
(1) Il-Partijiet jaqblu li jwettqu l-impenji
ta’ limitazzjoni u tnaqqis fl-emissjonijiet ikkwantifikati għat-tieni
perjodu ta’ impenn miktuba fit-tielet kolonna tal-Anness B għall-Protokoll
ta’ Kyoto b'mod konġunt, skont it-termini tat-twettiq konġunt.
(2) Għal dan l-għan, l-Islanda
għandha tieħu l-miżuri kollha meħtieġa biex
tiżgura li l-emissjonijiet antropoġeniċi aggregati tagħha
espressi f'ekwivalenti ta' dijossidu tal-karbonju fit-tieni perjodu ta’ impenn
tal-gassijiet serra elenkati fl-Anness A tal-Protokoll ta’ Kyoto minn sorsi u
bjar koperti mill-Protokoll ta’ Kyoto, li ma jaqgħux fl-ambitu
tad-Direttiva ETS, ma jaqbżux l-ammonti assenjat lilha fit-termini
tat-twettiq konġunt.
(3) Mingħajr preġudizzju
għall-Artikolu 8 ta’ dan il-ftehim, l-Islanda għandha,
fl-aħħar tat-tieni perjodu ta’ impenn, u skont id-Deċiżjoni
1/CMP.8 u deċiżjonijiet rilevanti oħrajn tal-UNFCCC jew il-korpi
tal-Protokoll ta’ Kyoto, u t-termini tat-twettiq konġunt, tirtira
mir-reġistru nazzjonali tagħha AAUs, CERs, ERUs, RMUs, tCERs jew
lCERs ekwivalenti għall-emissjonijiet tal-gassijiet b’effett ta’ serra
minn sorsi u tal-assorbiment minn bjar koperti bl-ammont assenjat tagħha.
Artikolu 4 (applikazzjoni
tal-leġiżlazzjoni rilevanti tal-Unjoni Ewropea)
(1) L-atti legali elenkati fl-Anness 1
għandhom ikunu vinkolati għall-Islanda u jsiru applikabbli
fl-Islanda. Kull meta l-atti legali inklużi fl-Anness 1 ikun fihom
referenzi għall-Istati Membri tal-Unjoni Ewropea, ir-referenzi għandhom,
għall-finijiet ta’ dan il-ftehim, jinftiehmu wkoll bħala referenzi
għall-Islanda.
(2) L-Anness 1 jista' jiġi emendat
b’deċiżjoni tal-Kumitat ta’ Twettiq Konġunt stabbilit permezz
tal-Artikolu 6 ta’ dan il-ftehim. 
(3) Il-Kumitat ta' Twettiq Konġunt jista’
jiddeċiedi dwar aktar modalitajiet tekniċi dwar l-applikazzjoni
għall-Islanda tal-atti legali elenkati fl-Anness I.
(4) Fil-każ ta’ emendi fl-Anness I li
jeħtieġu bidliet fil-leġiżlazzjoni primarja fl-Islanda,
id-dħul fis-seħħ ta’ dawn l-emendi għandu jqis
iż-żmien meħtieġ għall-adozzjoni ta’ dawn il-bidliet
mill-Islanda u l-ħtieġa li jiżguraw konformità
mar-rekwiżiti tal-Protokoll ta’ Kyoto u d-deċiżjonijiet.
(5) Huwa ta’ importanza partikolari li
l-Kummissjoni żżomm il-prassi normali tagħha u twettaq
konsultazzjonijiet ma’ esperti, inklużi esperti mill-Islanda, qabel ma
tadotta atti delegati inklużi jew li għandhom jiġu inklużi
fl-Anness I. 
Artikolu 5 (rappurtar)
(1) Sal-15 ta’ April 2015,
l-Islanda għandha tressaq ir-rapport lis-Segretarjat tal-UNFCCC biex
tiffaċilita l-kalkolu tal-ammont assenjat lilha, bi qbil ma dan il-ftehim,
mar-rekwiżiti tal-Protokoll ta’ Kyoto, mal-Emenda ta' Doha u
d-deċiżjonijiet adottati fiha.
(2) L-Unjoni Ewropea għandha tħejji
r-rapport biex tiffaċilita l-kalkolu tal-ammont assenjat tal-Unjoni u
r-rapport biex tiffaċilita l-kalkolu tal-ammont konġunt assenjat
tal-Unjoni, l-Istati Membri tagħha u l-Islanda ("l-ammont
konġunt assenjat") bi qbil ma dan il-ftehim, mar-rekwiżiti
tal-Protokoll ta’ Kyoto, mal-Emenda ta' Doha u d-deċiżjonijiet
adottati fiha. L-Unjoni għandha tressaq dan
ir-rapport lis-Segretarjat tal-UN FCCC sal-15 ta' April 2015.
Artikolu 6 (Kumitat ta' Twettiq
Konġunt)
(1) Kumitat ta' Twettiq Konġunt, li
jikkonsisti minn rappreżentanti tal-Partijiet, huwa b’dan stabbilit.
(2) Il-Kumitat ta' Twettiq Konġunt
għandu jiżgura l-implimentazzjoni u l-operat effettiv ta’ dan
il-ftehim. Għal dan l-għan, huwa għandu jieħu
d-deċiżjonijiet previsti fl-Artikolu 4 ta’ dan il-ftehim u
jwettaq skambji ta’ fehmiet u informazzjoni marbuta mal-implimentazzjoni
tat-termini tat-twettiq konġunt. Il-Kumitat ta' Twettiq Konġunt
għandu jieħu d-deċiżjonijiet kollha b’kunsens.
(3) Il-Kumitat ta' Twettiq Konġunt għandu
jiltaqa’ fuq talba, lill-Unjoni Ewropea, ta’ waħda jew aktar
mill-Partijiet jew fuq l-inizjattiva tal-Unjoni Ewropea.
(4) Il-membri tal-Kumitat ta’ Twettiq
Konġunt li jirrappreżentaw l-Unjoni Ewropea u l-Istati Membri
tagħha għandhom inizjalment ikunu rappreżentanti tal-Kummissjoni
u l-Istati Membri li qed jieħdu sehem ukoll fil-Kumitat dwar it-Tibdil
fil-Klima tal-Unjoni Ewropea, stabbilit f’konformità mal-Artikolu 26
tar-Regolament 525/2013[1].
Għandu jinħatar ir-rappreżentant tal-Islanda mill-Ministeru
għall-Ambjent u r-Riżorsi Naturali tagħha. Il-laqgħat
tal-Kumitat ta' Twettiq Konġunt għandhom ikunu organizzati, kull meta
jkun possibbli, u jkunu qrib dawk tal-Kumitat dwar it-Tibdil fil-Klima
(5) Il-Kumitat ta' Twettiq Konġunt
għandu jadotta r-regoli ta’ proċedura tiegħu b’kunsens.
Artikolu 7 (ebda riżerva) 
Ebda riżerva ma tista' ssir f'dan
il-ftehim.
Artikolu 8 (dewmien u konformità)
(1) Dan il-ftehim jitqies konkluż
għall-perjodu taż-żmien sa tmiem il-perjodu addizzjonali
għat-twettiq tal-impenji fit-tieni perjodu ta’ impenn tal-Protokoll ta’
Kyoto, jew sakemm kwalunkwe kwistjoni ta’ implimentazzjoni skont il-Protokoll
ta’ Kyoto għal kwalunkwe waħda mill-Partijiet, marbuta ma’ dak
il-perjodu ta’ impenn jew l-implimentazzjoni tat-twettiq konġunt, tiġi
riżolta, skont liema jkun l-iktar tard. Ma jistax jiġi tterminat
qabel. 
(2) L-Islanda għandha tinnotifika
l-Kumitat ta' Twettiq Konġunt dwar xi nuqqas reali jew imminenti
fl-applikazzjoni tad-dispożizzjonijiet ta’ dan il-ftehim. Kwalunkwe nuqqas
bħal dan għandu jkun iġġustifikat għas-sodisfazzjoni
tal-membri tiegħu fi żmien 30 jum min-notifika. Inkella, in-nuqqas
ta' applikazzjoni tad-dispożizzjonijiet ta’ dan il-ftehim jikkostitwixxi
ksur ta’ dan il-ftehim.
(3) F’każ ta’ ksur ta’ dan il-ftehim jew
l-oġġezzjoni mill-Islanda li temenda l-Anness I tagħha
skont l-Artikolu 4, paragrafu 2, l-Islanda għandha tikkontabilizza
t-total tal-emissjonijiet antropoġeniċi ekwivalenti ta’ dijossidu
tal-karbonju minn sorsi u mill-assorbimenti minn bjar fl-Islanda koperti
mill-Protokoll ta’ Kyoto fit-tieni perjodu ta’ impenn, inklużi
emissjonijiet minn sorsi koperti mill-iskema għall-iskambju ta’ kwoti
tal-emissjonijiet ta’ gassijiet serra tal-Unjoni Ewropea, kontra l-objettiv ta’
tnaqqis ta’ emissjonijiet kwantifikati tagħha inkluż fit-tielet
kolonna tal-Anness B tal-Protokoll ta’ Kyoto u, fl-aħħar tat-tieni
perjodu ta’ impenn, tirtira mir-reġistru nazzjonali tagħha AAUs,
CERs, ERUs, RMUs, tCERs jew lCERs ekwivalenti għal dawk l-emissjonijiet.
Artikolu 9 (Depożitarju)
L-oriġinal ta’ dan il-ftehim, li huwa
awtentiku indaqs fil-lingwi uffiċjali kollha tal-Unjoni Ewropea u
fl-Islandiż, għandu jiġi ddepożitat għand
is-Segretarju Ġenerali tal-Kunsill tal-Unjoni Ewropea.
Artikolu 10 (depożitu ta’
strumenti ta' ratifika)
(1) Dan il-ftehim għandu jiġi
ratifikat mill-Partijiet f'konformità mar-regoli nazzjonali rispettivi
tagħhom. Kull Parti għandha tiddepożita l-istrumenti tagħha
ta’ ratifika għand is-Segretarju-Ġenerali tal-Kunsill tal-Unjoni
Ewropea, jew qabel jew fl-istess waqt tad-depożitu tal-istrument ta’
aċċettazzjoni tal-Emenda ta' Doha għand is-Segretarju
Ġenerali tan-Nazzjonijiet Uniti.
(2) L-Islanda għandha tiddepożita
l-istrument tagħha ta’ aċċettazzjoni tal-Emenda ta' Doha
għand is-Segretarju Ġenerali tan-Nazzjonijiet Uniti, b’konformità
mal- Artikolu 20(4) u l- Artikolu 21(7) tal-Protokoll ta’ Kyoto mhux
aktar tard mid-data ta’ depożitu tal-aħħar strument ta’
aċċettazzjoni mill-Unjoni Ewropea jew l-Istati Membri tagħha.
(3) Meta tiddepożita l-istrument ta’
aċċettazzjoni tal-Emenda ta’ Doha, l-Islanda għandha tinnotifika
wkoll it-termini tat-twettiq konġunt, f’isimha stess, lis-Segretarjat
tal-Konvenzjoni ta’ Qafas tan-Nazzjonijiet Uniti dwar it-Tibdil fil-Klima skont
l-Artikolu 4, il-paragrafu 2, tal-Protokoll ta’ Kyoto.
Artikolu 11 (Dħul fis-seħħ)
Dan il-ftehim għandu jidħol
fis-seħħ fid-[disgħin] jum wara d-data li fiha l-Partijiet
kollha jkunu ddepożitaw l-istrument ta’ ratifika tagħhom.
Magħmul fi ….
Anness
1
(Lista
stipulata fl-Artikolu 4)
1.                      
Ir-Regolament (UE) Nru 525/2013 tal-Parlament
Ewropew u tal-Kunsill tal-21 ta' Mejju 2013 dwar mekkaniżmu
għall-monitoraġġ u r-rapportar ta' emissjonijiet ta' gassijiet
serra u għar-rapportar ta' informazzjoni oħra relatata mat-tibdil
fil-klima fil-livelli nazzjonali u tal-Unjoni u li jħassar
id-Deċiżjoni Nru 280/2004/KE (imsemmija bħala r-"Regolament
525/2013"), għajr għall-Artikoli 4, 7 lit. f, 15 sa 20 u 22.
Id-dispożizzjonijiet tal-Artikolu 21 japplikaw bħala rilevanti. 
2.                      
Atti Delegati u ta’ Implimentazzjoni attwali u
futuri bbażati fuq ir-Regolament 525/2013. 
Anness
2
(it-termini
ta’ twettiq konġunt kif annessi mad-Deċiżjoni ta' Ratifika li
tikkonkludi, f’isem l-Unjoni Ewropea, l-Emenda ta’ Doha — inkluż
ċifra ta’ tCO2ekw bħala livell ta’ emissjoni tal-Islanda/ammont
assenjat qabel l-applikazzjoni tal-Art. 3 (7bis) PK) 
[1]               Ir-Regolament (UE) Nru 525/2013 tal-Parlament Ewropew u
tal-Kunsill tal-21 ta' Mejju 2013 dwar mekkaniżmu
għall-monitoraġġ u r-rapportar ta' emissjonijiet ta' gassijiet
serra u għar-rapportar ta' informazzjoni oħra relatata mat-tibdil
fil-klima fil-livelli nazzjonali u tal-Unjoni u li jħassar
id-Deċiżjoni Nru 280/2004/KE.